Satakunnan ammattikorkeakoulun opiskelijakunta

Satakunnan ammattikorkeakoulun opiskelijakunta SAMMAKKO (engl. The Student Union of Satakunta University of Applied Sciences) on Satakunnan ammattikorkeakoulussa toimiva ammattikorkeakoululain mukainen opiskelijakunta.

Opiskelijakunnan tehtävänä on valita opiskelijoiden edustajat ammattikorkeakoulun hallitukseen ja muihin monijäsenisiin toimielimiin. Lisäksi opiskelijakunta toimii jäsentensä yhdyssiteenä ja edistää heidän yhteiskunnallisia, sosiaalisia ja henkisiä sekä opiskeluun ja opiskelijan asemaan yhteiskunnassa liittyviä pyrkimyksiään.

Historia 
Opiskelijakunnan toiminta käynnistyi 1. elokuuta 2005, jolloin aiemmin opiskelijakunnan tehtäviä ammattikorkeakoulussa hoitaneen Satakunnan ammattikorkeakoulun opiskelijat SAMMAKKO ry:n toiminta siirrettiin opiskelijakunta SAMMAKKOlle. SAMMAKKO ry on alun perin perustettu jo 27.11.1996, jolloin opiskelijakunnankin toiminnan voidaan katsoa varsinaisesti saaneen alkunsa. Vuodesta 1992 SAMMAKKO ry:n perustamiseen asti ammattikorkeakoulussa toimi rekisteröimätön opiskelijaedustajisto, johon kuului kaksi opiskelijaa jokaisesta ammattikorkeakoulun silloisissa yksiköissä toimineista opiskelijayhdistyksistä.

Jäsenyys 
Opiskelijakunnan jäsenyys on vapaaehtoinen. Jäseneksi voivat liittyä kaikki Satakunnan ammattikorkeakoulussa tutkintoon opiskelevat opiskelijat, jäseniä opiskelijakunnalla on kaikilla ammattikorkeakoulun toimintapaikkakunnilla eli Porissa, Raumalla, Kankaanpäässä ja Huittisissa. Jäseneksi liittyvä saa opiskelijakortin, joka oikeuttaa opiskelija-alennuksiin. Yhteensä opiskelijakunnalla on jäseniä n. 3000.

Toimisto ja organisaatio 
Opiskelijakunnan toimistot sijaitsevat Porin kampuksella osoitteessa Satakunnankatu 23 sekä Rauman kampuksella osoitteessa Satamakatu 26. Opiskelijakunnalla on kolme vakituista työntekijää, pääsihteeri, tuutoroinnin sekä liikunnan asiantuntija ja edunvalvonnan asiantuntija.

Ylintä valtaa opiskelijakunnassa käyttää jäsenten joka syksy vaaleilla valitsema edustajisto. Edustajisto nimittää hallituksen, joka huolehtii käytännön toimintaan liittyvistä päätöksistä ja asioiden hoitamisesta yhdessä työntekijöiden kanssa. 

Opiskelijakunta on Suomen opiskelijakuntien liitto SAMOK ry:n sekä Opiskelijoiden liikuntaliitto OLL:n jäsen.

Luettelo SAMMAKKOn edustajiston ja hallituksen puheenjohtajista vuosien varrelta 
 1.1.2015 - 31.12.2015 Edustajiston puheenjohtaja Taavi Tingander // Hallituksen puheenjohtaja Jaakko Lehtonen
 1.1.2016 - 31.12.2016 Edustajiston puheenjohtaja Karam Al-Murani // Hallituksen puheenjohtaja Nuppu Strandberg 
 1.1.2017 - 31.12.2017 Edustajiston puheenjohtaja Maiju Mikkonen // Hallituksen puheenjohtaja Marko Grönlund
 1.1.2018 - 31.12.2018 Edustajiston puheenjohtaja Jaakko Mäkimattila // Hallituksen puheenjohtaja Tuomas Saarnilahti
 1.1.2019 - 31.12.2019 Edustajiston puheenjohtaja Kristiina Jussila // Hallituksen puheenjohtaja Juho Paavola
 1.1.2020 - 31.12.2020 Edustajiston puheenjohtaja Jasmin Nieminen // Hallituksen puheenjohtaja Linda Kolehmainen
1.1.2021 - 31.12.2021 Edustajiston puheenjohtaja Kristiina Erinko // Hallituksen puheenjohtaja Nita Vallimäki
1.1.2022-  Edustajiston puheenjohtaja Aaro Ali-Hokka // Hallituksen puheenjohtaja Nadja Grönfors

Lähteet 
 Opiskelijakunnan kotisivu

Viitteet

Aiheesta muualla 
 Satakunnan ammattikorkeakoulu
 Opiskelijakunnan Facebook-sivu

Opiskelijakunnat